Chanelle Henning-moord: Aanklagte teruggetrekChanelle Henning. Adv. Gerrie Nel, die staatsaanklaer, het in die hooggeregshof in Pretoria gesê die staat is nie nou gereed om met die saak voort te gaan nie en trek daarom die aanklagte terug. Volgens mediaberigte wou Henning se regsverteenwoordiger nie kommentaar lewer nie. Hy het slegs gesê hulle neem kennis daarvan dat die aanklagte teruggetrek is. Nico Henning het hom op 6 Desember 2013 aan die polisie in Villieria, Pretoria, oorgegee ná die moord op Chanelle (26). Sy is in November 2011 in Faerie Glen, Pretoria, doodgeskiet nadat sy haar seuntjie by die kleuterskool afgelaai het. Henning is in Desember 2013 onder streng voorwaardes op borgtog van R10 miljoen vrygelaat. Hy en Chanelle was besig om te skei en in ŉ hewige stryd gewikkel om toesig oor hul seuntjie te kry. Ambrose Monye en Andre Gouws dien lewenslange tronkstraf uit in verband met die moord op Chanelle. Die voormalige polisieman Gerhardus du Plessis en sy vriend, Willem Pieterse, het al twee skuld beken op die moord en is elk tot 18 jaar tronkstraf gevonnis. Henning is in hegtenis geneem kort nadat Gouws getuig het hy het hom R1 miljoen aangebied om sy vervreemde vrou te vermoor. Monye het erken hy het as tussenganger opgetree en die huurmoordenaars gereël nadat Gouws hom R50 000 aangebied het.